DA Den Europæiske Unions Tidende C 230/5

Meddelelse om indledning af en delvis interimsundersøgelse af udligningsforanstaltningerne vedrørende importen af sengelinned af bomuld med oprindelse i Indien

(2007/C 230/06)

I medfør af artikel 19 i Rådets forordning (EF) nr. 2026/97 om beskyttelse mod subsidieret indførsel fra lande, der ikke er medlemmer af Det Europæiske Fællesskab (1) (»grundforordningen«) har Kommissionen på eget initiativ besluttet at indlede en delvis interimsundersøgelse, der alene skal se på subsidieringsniveauet for en række bestemte indiske eksporterende producenter.

1. Varen

Den af undersøgelsen omfattede vare er bleget, farvet eller trykt sengelinned af rent bomuld eller af en blanding af bomuld og kemofibre eller hør (hvor hør ikke er det dominerende materiale) med oprindelse i Indien (»den pågældende vare«), som i øjeblikket tariferes under KN-kode ex 6302 21 00, ex 6302 22 90, ex 6302 31 00 og ex 6302 32 90. KN-koderne anføres blot til orientering.

2. Gældende foranstaltninger

De gældende foranstaltninger er en endelig udligningstold på importen af sengelinned af bomuld med oprindelse i Indien, indført ved Rådets forordning (EF) nr. 74/2004 (2).

3. Begrundelse for undersøgelsen

Kommissionen har tilstrækkeligt umiddelbart bevis for, at de omstændigheder i forbindelse med subsidieringen, som lå til grund for indførelsen af foranstaltningerne, har ændret sig, og at disse ændringer er af varig art.

Det synes at være god grund til at formode, at fordelene ved de to susidieringsordninger (the Duty Entitlement Passbook Scheme (DEPBS) og the Income Tax Exemption under Section 80 HHC of the Income Tax Act (ITES)) er blevet væsentligt mindre. Det skyldes en ændring af den relevante lovgivning i Indien, som de to ordninger er baseret på.

Følgelig må det formodes, at subsidierne er blevet nedsat for de virksomheder, for hvilke der er fastsat foranstaltninger, som enten helt eller delvist er baseret på fordele opnået under den ene af de to eller begge ovennævnte ordninger i den oprindelige undersøgelsesperiode i undersøgelsen, som førte til fastlæggelsen af niveauet for de gældende foranstaltninger.

Det tyder på, at ovennævnte foranstaltninger mod importen af den vare, undersøgelsen vedrører, måske ikke længere er nødvendige i deres nuværende omfang for at udligne den aktuelle subsidiering. Derfor bør der foretages en fornyet undersøgelse af foranstaltningerne mod de pågældende virksomheder.

De pågældende virksomheder er de virksomheder, der er opført i bilaget, og en hvilken som helst anden producent af den vare, undersøgelsen vedrører, der giver sig til kende over for Kommissionen inden fristen i punkt 5, litra b), nr. i) nedenfor og inden for samme frist godtgør, 1) at de har haft fordele af den ene af de to eller begge ovennævnte ordninger i den undersøgelsesperiode, der indgik i undersøgelsen, som førte til fastlæggelsen af niveauet for de foranstaltninger, de er omfattet af (1. oktober 2001 — 30. september 2002), og 2) at fordelene af disse ordninger er blevet mindre som følge af ovennævnte ændringer af det grundlag, ordningerne er baseret på.

Såfremt den fornyede undersøgelse viser, eller en interesseret part inden fristen i punkt 5, litra a), nr. i) nedenfor fremlægger tilstrækkeligt umiddelbart bevis for, at eksportører af den pågældende vare, berørt af denne undersøgelse, drager fordel af andre subsidieringsordninger end de to ovennævnte, kan sådanne ordninger også inddrages i den aktuelle undersøgelse.

For så vidt som de ændrede subsidieringsmargener, der følger af denne undersøgelse, skulle få indvirkning på de foranstaltninger, der gælder for virksomheder, der medvirkede i den undersøgelse, i henhold til hvilken omfanget af foranstaltninger og/eller de restforanstaltninger, der gælder for alle andre virksomheder, blev fastlagt, kan de pågældende satser ændres tilsvarende.

Det skal bemærkes, at for de virksomheder, som er omfattet af både antidumping- og udligningsforanstaltninger, kan antidumpingforanstaltningen justeres tilsvarende, hvis udligningsforanstaltningen ændres.

4. Procedure

Kommissionen har efter høring af det rådgivende udvalg fastslået, at der foreligger tilstrækkeligt bevis til at berettige, at den på eget initiativ indleder en delvis interimsundersøgelse. En sådan undersøgelse indledes dermed i henhold til grundforordningens artikel 19.

Man vil i undersøgelsen vurdere behovet for at videreføre, ophæve eller ændre den foranstaltning, der gælder for de virksomheder, som har haft fordel af den ene af de to eller begge ovennævnte ordninger, og, såfremt der foreligger tilstrækkeligt bevis herfor, jf. punkt 3, afsnit 6, de virksomheder, der har haft fordel af andre ordninger. Det vil også i undersøgelsen blive vurderet, afhængigt af undersøgelsens resultater, om der er behov for at revidere de foranstaltninger, der gælder for andre virksomheder, der medvirkede i den undersøgelse, i henhold til hvilken omfanget af de gældende foranstaltninger og/eller de restforanstaltninger, der gælder for alle andre virksomheder, blev fastlagt.

a) Stikprøver

Da et stort antal parter er involveret i denne procedure, kan Kommissionen beslutte at anvende stikprøver, jf. grundforordningens artikel 27.

i) Stikprøver af eksportører og producenter

For at Kommissionen kan afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører/producenter eller deres repræsentanter om at give sig til kende over for Kommissionen og meddele følgende oplysninger om deres virksomhed eller virksomheder inden for fristen i punkt 5, litra b), nr. i), og i den form, der er angivet i punkt 6:

— navn, adresse, e-mail-adresse, telefon- og faxnummer samt kontaktperson

— omsætningen i lokal valuta og mængden i ton af den pågældende vare solgt med henblik på eksport til Fællesskabet i perioden fra den 1. april 2006 til den 31. marts 2007

— omsætningen i lokal valuta og mængden i ton af den pågældende vare solgt på hjemmemarkedet i perioden fra den 1. april 2006 til den 31. marts 2007

— om virksomheden har til hensigt at fremsætte krav om en individuel subsidierate (kun producenter kan fremsætte krav om individuelle subsidierater) (3)

— nøjagtig beskrivelse af virksomhedens aktiviteter i forbindelse med produktionen af den pågældende vare og produktionsmængden i ton af den pågældende vare samt produktionskapacitet og investeringer i produktionskapacitet i perioden fra den 1. april 2006 til den 31. marts 2007

— navnene på alle forretningsmæssigt forbundne virksomheder (4), der er involveret i produktion og/eller salg (på eksport- og/eller hjemmemarkedet) af den pågældende vare, med udførlig beskrivelse af disse virksomheders aktiviteter

— om virksomheden har haft fordele under DEPBS og/eller ITES i 1) den undersøgelsesperiode, der indgik i undersøgelsen, som førte til fastlæggelsen af niveauet for den foranstaltning, den for nærværende er omfattet af (1. oktober 2001 — 30. september 2002), og/eller i 2) perioden fra den 1. april 2006 til den 31. marts 2007

— alle andre relevante oplysninger, som kan være til nytte for Kommissionen ved udtagningen af stikprøven.

Ved at indgive ovenstående oplysninger indvilger virksomheden i at indgå i stikprøven. Hvis virksomheden udvælges til at indgå i stikprøven, vil dette indebære, at den skal besvare et spørgeskema og acceptere et besøg med henblik på kontrol af sin besvarelse. Hvis virksomheden anfører, at den ikke ønsker at indgå i stikprøven, vil den blive anset for ikke at have samarbejdet i forbindelse med undersøgelsen. Konsekvenserne af manglende samarbejde er beskrevet i punkt 7 nedenfor.

Kommissionen vil desuden kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den anser for nødvendige for at udtage stikprøven af eksportører/producenter.

ii) Endelig udtagning af stikprøver

Alle berørte parter, der ønsker at afgive oplysninger af relevans for udtagningen af stikprøven, skal gøre dette inden for fristen i punkt 5, litra b), nr. ii).

Kommissionen vil foretage den endelige udtagning af stikprøverne, når den har hørt de berørte parter, der har erklæret sig villige til at indgå i stikprøven.

Virksomheder, som indgår i stikprøven, skal besvare et spørgeskema inden for fristen i punkt 5, litra b), nr. iii), og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, kan Kommissionen træffe afgørelse på grundlag af de foreliggende faktiske oplysninger, jf. grundforordningens artikel 27, stk. 4, og artikel 28. Afgørelser truffet på grundlag af de foreliggende faktiske oplysninger kan være mindre gunstige for den berørte part, jf. punkt 7.

b) Spørgeskemaer

For at indhente de oplysninger, som Kommissionen anser for nødvendige for sin undersøgelse, sender den spørgeskemaer til de virksomheder, der indgår i stikprøven, og til myndighederne i det pågældende eksportland.

c) Indhentning af oplysninger og afholdelse af høringer

Alle berørte parter opfordres hermed til at tilkendegive deres synspunkter, fremsende andre oplysninger end det besvarede spørgeskema og fremlægge dokumentation herfor. Oplysninger og dokumentation skal være Kommissionen i hænde inden for den frist, der er fastsat i punkt 5, litra a), nr. i).

Kommissionen kan endvidere høre berørte parter, hvis de anmoder herom og kan godtgøre, at der er særlige grunde til, at de bør høres. En sådan anmodning fremsættes inden for den frist, der er fastsat i stk. 5, litra a), nr. ii).

5. Frister

a) Generelle frister

i) For parter til at give sig til kende og indsende besvarelser af spørgeskemaet og andre oplysninger

Medmindre andet er angivet, skal alle interesserede parter, navnlig myndighederne i det pågældende eksportland, give sig til kende over for Kommissionen, fremsætte deres synspunkter og indsende besvarelser af spørgeskemaet eller andre oplysninger, herunder de nævnte i punkt 3, sjette afsnit, senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

ii) For høringer

Alle berørte parter kan desuden anmode om at blive hørt af Kommissionen inden for samme frist på 40 dage.

b) Særlig frist for udtagning af stikprøver

(i) De oplysninger, der er nævnt i punkt 4, litra a), nr. i), skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende, da Kommissionen påtænker at høre berørte parter, som har erklæret sig rede til at indgå i en stikprøve, om den endelige udtagning af denne senest 21 dage efter offentliggørelsen af denne meddelelse i Den Europæiske Unions Tidende.

(ii) Alle andre oplysninger, der er relevante for udtagningen af stikprøven, jf. punkt 4, litra a), nr. ii), skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

(iii) Besvarelser af spørgeskemaerne fra parter, der indgår i stikprøven, skal være Kommissionen i hænde senest 37 dage efter, at de har fået meddelelse om, at de indgår i stikprøven.

6. Skriftlige redegørelser, spørgeskemabesvarelser og korrespondance

Alle bemærkninger og anmodninger fra berørte parter skal indgives skriftligt (men ikke elektronisk, medmindre andet er angivet) med angivelse af den berørte parts navn, adresse, e-mail-adresse og telefon- og faxnummer. Alle skriftlige henvendelser, herunder de oplysninger, der er anmodet om i denne meddelelse, spørgeskemabesvarelser og korrespondance, som indgives af de berørte parter som fortroligt materiale, skal være forsynet med påtegningen »Limited« (5) og skal i overensstemmelse med grundforordningens artikel 29, stk. 2, være ledsaget af et ikke-fortroligt sammendrag forsynet med påtegningen »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat H Kontor: J-79 4/23 B-1049 Bruxelles Fax (32-2) 292 19 48

7. Manglende samarbejde

Hvis en af de berørte parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til grundforordningens artikel 28 træffes afgørelser, positive eller negative, på grundlag af de foreliggende faktiske oplysninger.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan i overensstemmelse med grundforordningens artikel 28 gøres brug af de foreliggende faktiske oplysninger. Hvis en berørt part udviser manglende eller begrænset samarbejdsvilje, og der gøres brug af de foreliggende faktiske oplysninger, kan resultatet blive mindre gunstigt for denne part, end hvis den pågældende havde udvist samarbejdsvilje.

8. Tidsplan for undersøgelsen

Undersøgelsen afsluttes i henhold til grundforordningens artikel 22, stk. 1, senest 15 måneder efter datoen for offentliggørelsen af denne meddelelse i Den Europæiske Unions Tidende.

9. Andre interimsundersøgelser i henhold til grundforordningens artikel 19

Omfanget af denne undersøgelse er fastsat i punkt 4 ovenfor. Ønsker om iværksættelse af en fornyet undersøgelse af andre grunde kan fremsættes i henhold til grundforordningens artikel 19.

10. Behandling af personoplysninger

Det skal bemærkes, at personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (6).

(1) EFT L 288 af 21.10.1997, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(2) EUT L 12 af 17.1.2004, s. 1. Senest ændret ved Rådets forordning (EF) nr. 1840/2006 (EUT L 355 af 15.12.2006, s. 4).

(3) Der kan i henhold til grundforordningens artikel 27, stk. 3, anmodes om individuelle margener for virksomheder, som ikke indgår i stikprøven.

(4) Udtrykket forretningsmæssigt forbundne virksomheder er defineret i artikel 143 i Kommissionens forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

(5) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det betragtes som et fortroligt dokument i henhold til grundforordningens artikel 29 og artikel 12 i WTO-aftalen om subsidier og udligningsforanstaltninger.

(6) EFT L 8 af 12.1.2001, s. 1.